**მომხს:** გ. თავბერიძე

**პროექტი**

**თელავის მუნიციპალიტეტის საკრებულო**

**გ ა ნ კ ა რ გ უ ლ ე ბ ა N**

**„––––“ ოქტომბერი 2018 წ.**

**ქ. თელავი**

**თელავის მუნიციპალიტეტის საკუთრებაში არსებული უძრავი ქონების ა(ა)იპ „მოვუსმინოთ სამყაროსთვის“ პირდაპირი განკარგვის წესით, დროებით სარგებლობის უფლებით უსასყიდლოდ გადაცემის შესახებ თანხმობის მიცემის თაობაზე**

„მუნიციპალიტეტის ქონების პრივატიზების, სარგებლობისა და მართვის უფლებებით გადაცემის, საპრივატიზებო საფასურის, საწყისი საპრივატიზებო საფასურის, ქირის საფასურის, ქირის საწყისი საფასურის განსაზღვრის და ანგარიშსწორების წესების დამტკიცების შესახებ“ საქართველოს მთავრობის 2014 წლის 08 დეკემბრის №669 დადგენილების 22-ე მუხლის პირველი პუნქტის „ბ“ ქვეპუნქტის, ამავე მუხლის მე-2 და მე-4 პუნქტების შესაბამისად,

**1.** მიეცეს თანხმობა თელავის მუნიციპალიტეტის მერს, ა(ა)იპ „მოვუსმინოთ სამყაროს“(ს/კ 431178655) პირდაპირი განკარგვის წესით, უსასყიდლო უზუფრუქტის ფორმით, 2 (ორი) წლის ვადით სარგებლობაში გადასცეს ქ. თელავში, დავით რექტორის ქუჩა N8-ში მდებარე შენობა-ნაგებობის I სართულზე არსებული 219.6 კვ.მ. არასაცხოვრებელი ფართი (საკადასტრო კოდი: 53.20.46.188).

**2.** განკარგულება ძალაშია გამოქვეყნებისთანავე.

**3.** განკარგულების გასაჩივრება შესაძლებელია თელავის რაიონულ სასამართლოში, მისი ძალაში შესვლიდან 1 თვის ვადაში (მის: ქ. თელავი, დავით აღმაშენებლის N41).

**საკრებულოს თავმჯდომარე არჩილი თხლაშიძე**

**ქ. თელავი 10.10.2018 წ.**

**გ ა ნ მ ა რ ტ ე ბ ი თ ი ბ ა რ ა თ ი**

**თელავის მუნიციპალიტეტის საკუთრებაში არსებული უძრავი ქონების ა(ა)იპ „მოვუსმინოთ სამყაროსთვის“ პირდაპირი განკარგვის წესით, დროებით სარგებლობის უფლებით უსასყიდლოდ გადაცემის შესახებ თანხმობის მიცემის თაობაზე**

თელავის მუნიციპალიტეტის მერიის მიერ ინიცირებული პროექტი ეხება თელავის მუნიციპალიტეტის საკუთრებაში არსებული უძრავი ქონების ა(ა)იპ „მოვუსმინოთ სამყაროსთვის“ პირდაპირი განკარგვის წესით, დროებით სარგებლობის უფლებით უსასყიდლოდ გადაცემის საკითხს.

თელავის მუნიციპალიტეტის მერიას წერილობით მომართა ა(ა)იპ „მოვუსმინოთ სამყაროს“თავმჯდომარემ, რომელიც ითხოვს ქ. თელავში, დავით რექტორის ქუჩა N8-ში მდებარე შენობა-ნაგებობაში ფართის გამოყოფასა და უსასყიდლო სარგებლობაში გადაცემას შემდგომში შშმ პირთა სარეაბილიტაციო და დღის ცენტრის განსათავსებლად. ორგანიზაცია გეგმავს მომსახურება გაუწიოს არამეტყველ და სმენადაქვეითებულ, ასევე კოხლიარული იმპლანტის მქონე შშმ ბავშვებს. როგორც მომართვაშია აღნიშნული, დღეის მდგომარეობით მსგავსი სერვისი კახეთის მასშტაბით არ არსებობს.

ა(ა)იპ „მოვუსმინოთ სამყარო“ ათეულობით ბავშვს და ოჯახს გაუწევს ეკონომიურ შეღავათს, რადგან თბილისში მომსახურების მიღება გრძელვადიანია და დიდ ხარჯებთან არის დაკავშირებული. ამასთან, ორგანიზაციას ყავს კარგად მომზადებული და გამოცდილი სპეციალისტები (სურდოპედაგოგი, მეტყველების თერაპევტი, ფსიქოლოგი, სპეცპედაგოგი, მუსთერაპევტი). ცენტრის მიზანია მომსახურება გაუწიოს სულ ცოტა 50 ბენეფიციარს.

ზემოაღნიშნულის გათვალისწინებით, თელავის მუნიციპალიტეტის მერიას მიზანშეწონილად მიაჩნია, რომ ა(ა)იპ „მოვუსმინოთ სამყაროს“ 2 (ორი) წლის ვადით, პირდაპირი განკარგვის წესით, უსასყიდლო უზუფრუქტის ფორმით, სარგებლობაში გადაეცეს ქ. თელავში, დავით რექტორის ქუჩა N8-ში მდებარე შენობა-ნაგებობის I სართულზე არსებული 219.6 კვ.მ. არასაცხოვრებელი ფართი.